钦定古今图书集成/明伦汇编/皇极典/第001卷 > 《白虎通》 > 《保泰箴》〈有序〉明·王象节
## 钦定古今图书集成/明伦汇编/皇极典/第001卷 > 《白虎通》 > 《保泰箴》〈有序〉明·王象节

自古所以维国体、振人心者，莫急于全盛之日，而潜伏乎涣散懈弛之形。何则？殷忧多难，庸愚惊焉；熙洽恬愉，圣哲玩焉。譬若太行羊肠，谨于辔勒，或无虞于登坂，而康衢有覆辙，则忽而堕也；吞天沃日，慎其维楫，尚无虑于洪涛；而平澜有败舟，则狃而坏也。殷宗纳《肜日》之谏而消桑榖，周宣有“脱簪” 之警而遣采薇：均为中兴，尚矣。不然，开元天宝，建中靖国，岂非极盛际哉？而一域不戒，祸不旋踵，可鉴也。夫我二祖兴创圣统，列圣茂衍鸿基，皇上绍绎二十年于兹，德化翔洽，威灵赫濯，休容在列，戎衣北面，即有一二烽燧之儆，而阴阳内外截然界限，不可谓非当保泰之时。顾瑕颣渐萌，精神渐隳，风俗渐偷，纪纲“渐乱，苟无桑土之谋，不免厝火之祸。敬循藿见，少效《虞箴》。” 其词曰：

惟辟奉天，为君实难。克艰厥后，保泰为先。大象维何，
金瓯常完。九译稽颡，四国歌弦。凤鸣于冈，嵩祝其年。
无平不陂，无往不还。黔黎锄耰，遂生戈鋋。所以圣王，
日夕纠虔。户牖绸缪，其忘永监。仰观盈虚，俯勤宵旰。
九嫔八子，寝岂不甘。长乐昭阳，乐岂不绵。言念几康，
勿溺便娟。惧生鸩毒，戒彼晏安。昼日三接，清跸常传。
“九塞三陲，念念周旋。以克长世，太平永肩。于赫皇明，
圣人当天。勤政讲学，帝德罔愆。济济朝列，夔龙同贤。
爰惟今日，消长攸关。愿言保泰，皇心无倦。毋曰昌明，
辇毂之下，或成蛮羌。毋曰富有，黔黎之贱，或抗元首。
明明股肱，惟泰则亲。毋令三事，常隔九阍。赫赫金城，
惟泰则豫。弗使元良，忽生间阻。慎之又慎，侧席求理。
亿万斯年，受天无斁。小臣献箴，毋怠毋忽。”